Ditsem Nuus - Zoeloe-imperialisme?
Daar is aangekondig dat die Zoeloevolk onder koning Goodwill Zwelithini 'n grondeis beplan onder die nuwe oopstelling van grondeise wat groot dele van nie slegs KZN nie, maar ook die aangrensende Oos-Kaap, Mpumalanga en die Oos-Vrystaat insluit. Die eis word behartig deur regter Jerome Ngwenya, die voorsitter van die Ingonyama Trust, namens die Zoeloe-koning.
Die waarde van die eis is miljarde rand en volgens die eisers is hulle van plan om steeds miljarde rand te eis vir enige grond wat i.t.v. die eis moontlik nie aan hulle toegeken gaan word nie. In die Vrystaat val Harrismith, Memel en Vrede binne die Zoeloe-eis.
Inmiddels het die Front-Nasionaal aangekondig dat dit as respondent gaan registreer teen die Zoeloe-eis en in die proses gaan navorsing doen oor geskiedkundige dokumente soos die Retief/Dingaan traktaat, Mpande/Cloete ooreenkoms, die ooreenkoms tussen Mpande en die stigters van die Kliprivier Republiek en die Dinizulu/Botha ooreenkoms oor gronde waarop die Nuwe Republiek later gevestig is.
Wat ook in hierdie verband interessant is, is dat die Openbare Beskermer adv. Thuli Madonsela steeds besig is met 'n ondersoek na 'n staatsbegroting van sowat R2 miljard vir 'n volledige dorp wat gebou staan te word sowat 3 km vanaf die omstrede Nkandla-kompleks van pres. Jacob Zuma. Die beplande dorp, genoem die Umlazi-Nkandla Smart Growth Centre, is geleë op sowat 200 ha en staan kortweg bekend as Zumaville.
Dit word ontwikkel in samewerking met Masibambisane, 'n landelike ontwikkelingsinstansie en nie-regeringsinstansie o.l.v. Sibusiso "Deebo" Mzobe, 'n neef van Zuma.
Masibambisane word verder deur die IDC bestuur in samewerking met die Dept. van Landelike Ontwikkeling en Grondsake, wat in 2011 in 'n verslag oor die haalbaarheid van die projek die volgende begrotingsriglyne gegee het: Veiligheidsentrums R58 m. / Landbou en nywerheidsfasiliteit R146 m. / Kommersiële fasiliteit R68 m. / Onderwysfasiliteit R178 m. / Omgewingsfasiliteit R454 m. / Regering-kompleks R68 m. / Behuising R136 m.
Die Sunday Times berig Zuma het aan sakelui in die omgewing gesê die sentrum sal die eerste dorp wees wat in sy geheel deur swart mense na die "demokratisering" van SA gebou is.
Op die Internet word die Dept van Handel en Nywerheid, die Dept. van Ekonomiese Ontwikkeling, die Dept. van Samewerkende Regering en Tradisionele Sake en die Dept. van Vroue, Kinders en Mense met Gestremdhede as "strategiese vennote" gelys.
As die doel van die projek word gestel om "die primêre dryfkrag van kommersieël-volhoubare nywerheids-ontwikkeling en innovasie tot die voordeel van Suid-Afrika en die res van die vasteland te wees".